De dele af Panama-lækagen, som er relevante for Skat, bør udleveres, så de kan gennemgås, lyder det.

København: Skatteminister Karsten Lauritzen (V) opfordrer DR til at udlevere papirerne i Panama-lækagen, hvor 11,5 millioner dokumenter afslører skatteunddragere.

- Jeg mener, at DR - en statsejet public service-virksomhed - har et særligt samfundsansvar.

- Det indebærer, at de bidrager så aktivt som muligt til at hjælpe skattemyndighederne med at afdække eventuel skatteunddragelse, lyder det på hans Facebook-profil.

Kravet bliver stillet i et brev til DR's generaldirektør Maria Rørbye Rønn og bestyrelsesformand Michael Christiansen.

Heri opfordrer han til at udlevere de dele, som er relevante for Skat, så myndighederne kan få fat på de danskere, som bevidst har snydt i skat.

/ritzau/